ኢትዮጵያ ያፀደቀችው የአፍሪካ ነፃ የንግድ ቀጣና ማስጀመርያ ቀን በኮሮና ወረርሽኝ ሳቢያ ተራዘመ
ኢትዮጵያ በመጋቢት ወር 2011 ዓ.ም. በፓርላማ አፀድቃ አባል የሆነችበት የአፍሪካ ነፃ የንግድ ቀጣና ይጀመራል ተብሎ ከተጠበቀበት ሚያዝያ 2 ቀን 2012 ዓ.ም.፣ በኮሮና ቫይረስ ወረርሽኝ ሳቢያ ላልተወሰነ ጊዜ ተራዘመ፡፡በፈራሚና በአፅዳቂ አገሮች መካከል የተከናወነውን የአፍሪካ ነፃ የንግድ ቀጣናን በመቀላቀል ኢትዮጵያ 21ኛ አገር ስትሆን፣ የነፃ ንግድ የቀጣናውን ስምምነት ወደ ተግባር ለማስገባት 22 አገሮች በቅድመ ሁኔታ በፓርላማቸው ማፀደቅ ይጠበቅባቸው ነበር፡፡አሁን በ28 አገሮች ፓርላማ ፀድቆ ወደ ትግበራ ለመግባት ቀን የተቆረጠለት የነፃ ንግድ ቀጣና፣ በአገሮች መካከል የሚደረጉ ንግዶች የቀረጥ ነፃ ግብይት እንዲጀመር ከታቀደው ጊዜ ቢበዛ በአንድ ዓመት ያህል ሊራዘም እንደሚችል ታውቋል፡፡የነፃ ንግድ ቀጣናው ዋና ሥራ አስፈጻሚ ዋምኬሌ ሜኔ ባለፈው ሳምንት በተካሄደ የቪዲዮ ኮንፈረንስ፣ በኮሮና ቫይረስ ወረርሽኝ ሳቢያ በታቀደው ቀን ማስጀመር አዳጋች ይሆናል ብለዋል፡፡ኤርትራ፣ ቤኒንና ናይጄሪያ ያልታቀፉበት የአፍሪካ ነፃ የንግድ ቀጣና 1.3 ቢሊዮን ሕዝብ ያላቸውን የአፍሪካ አገሮች በማስተሳሰር፣ 3.4 ትሪሊዮን ዶላር ኢኮኖሚ የሚያንቀሳቅስ የዓለም ትልቁ የንግድ ቀጣና እንደሚሆን ተነግሮታል፡፡ የንግድ ቀጣና ሥራ ማስጀመሪያ ቀን ለመቁረጥ የቀጣናው ጽሕፈት ቤትና የአፍሪካ ኅብረት የንግድና ግብይት ክፍል በጋራ እየሠሩ እንደሚገኙ፣ ሪፖርተር ከአፍሪካ ኅብረት  ያገኘው መረጃ ያመላክታል፡፡በቀጣይ በፈራሚና በአፅዳቂ አገሮች መካከል የሚደረግ ንግድ ላይ ታሪፍ እንዲቀርና እንዲቀነስ የሚያደርገው ስምምነት ወደ ተግባር ገብቶ ንግድ የሚከናወንበትን ጊዜ ለመቁረጥ፣ ተደጋጋሚ ስብሰባዎች እየተደረጉ እንደሆነም ለማወቅ ተችሏል፡፡‹‹ምንም እንኳን አሁን ውይይቱ እየተካሄደ እንደሆነ ብቻ መናገር ቢቻልም፣ መቼ ይሆናል የሚለው ግን በሁለት ሳምንታት ውስጥ ይፋ ይደረጋል፤›› ሲሉ ሪፖርተር ያናገራቸው የንግድና ግብይት ክፍል ባለሙያ ተናግረዋል፡፡በቻይና ውሃን ከተማ እ.ኤ.አ. በታኅሳስ 2019 የተከሰተው የኮሮና ቫይረስ ወረርሽኝ በአፍሪካ 40 ሺሕ ገደማ ሰዎችን ያጠቃ ሲሆን፣ ከተወሰኑት በስተቀር ሁሉም የአፍሪካ አገሮች በአገራቸው ወረርሽኙ መከሰቱን አስታውቀዋል፡፡ የወረርሽኙን የኢኮኖሚ ተፅዕኖ በሚመለከት ጥናት ያዘጋጀው የአፍሪካ ኅብረት ከውጭ አገሮች ጋር የሚደረጉ የንግድ ልውውጦች፣ የቱሪዝምና የገንዘብ ፍሰት መቀነስ እንደሚኖር፣ እንዲሁም የአገሮች የኢኮኖሚ እንቅስቃሴዎች መዳከም እንደሚከተል በመጠቆም የአፍሪካ አገሮች ከፍተኛ የኢኮኖሚ መቀዛቀዝ ያጋጥማቸዋል ብሏል፡፡ ስለዚህ እ.ኤ.አ. በ2020 በአማካይ 1.5 በመቶ የኢኮኖሚ ዕድገት ቅነሳ እንደሚኖርም አክሏል፡፡